เมืองไทยฯ เปิดตลาด เมียนมา
เมืองไทยประกันภัยกางแผนลงทุนต่างประเทศ เล็งเปิดสำนักงานผู้แทนเมียนมาต้นปีหน้า ส่วนไตรมาส 3 กำไร 169 ล้านนบาท
11 พ.ย. 2559

เมืองไทยประกันภัยกางแผนลงทุนต่างประเทศ เล็งเปิดสำนักงานผู้แทนเมียนมาต้นปีหน้า ส่วนไตรมาส 3 กำไร 169 ล้านนบาท 
นางนวลพรรณ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันภัย   เปิดเผยว่า บริษัทยังมีแผนขยายการลงทุนไปยังประเทศเพื่อนบ้านตามแผนขยายธุรกิจอย่างต่อเนื่อง โดยล่าสุดอยู่ระหว่างการขออนุญาตเปิดสำนักงานผู้แทน (Representative Office) ที่เมืองย่างกุ้ง ประเทศเมียนมา และคาดว่าจะเปิดได้ในช่วงไตรมาสแรกปี 2560
นอกจากนี้ ยังมีการศึกษาและวางแผนการลงทุนที่ประเทศอื่นๆ ทั้งในกัมพูชาและเวียดนาม เพื่อสร้างการเติบโตให้แข็งแกร่ง และใช้จุดเด่นในการสร้างฐานพันธมิตรและรูปแบบธุรกิจที่ประสบความสำเร็จไปยังประเทศเหล่านั้นอีกด้วย
สำหรับผลการดำเนินงานในช่วงไตรมาส 3 ที่ผ่านมา มีกำไรสุทธิ 169 ล้านบาท ลดลง 35% หรือ 94 ล้านบาท เมื่อเทียบกับช่วงเดียวกันของปีก่อนที่มีกำไรสุทธิ 264 ล้านบาท สาเหตุเนื่องมาจากค่าสินไหมเพิ่มขึ้น 189 ล้านบาท มาอยู่ที่ 963 ล้านบาท เมื่อเทียบกับช่วงเดียวกันของปีก่อนอยู่ที่ 774 ล้านบาท ซึ่งเป็นผลมาจากการปรับเพิ่มความคุ้มครองของประกันภัย พ.ร.บ.และค่าสินไหมประกันรถยนต์ภาคสมัครใจที่มีปริมาณเพิ่มขึ้น รวมถึงต้นทุนด้านการตลาด การขยายตัวทางธุรกิจ เทคโนโลยี และพนักงานที่เพิ่มขึ้น 
ทั้งนี้ ในไตรมาส 3 ที่ผ่านมาทำเบี้ยรับรวมได้ 3,013 ล้านบาท เพิ่มขึ้น 147 ล้านบาท เมื่อเทียบกับช่วงเดียวกันของปีก่อนที่ทำได้ 2,865 ล้านบาท